'n Goeie dag vir boomklim, Jaco Jacobs (2016 Film wenner) – kyknetrapportpryse
Published on October 20, 2016 September 13, 2019 by nbuitgewers
Commendatio: Gerrit Schoonhoven
Reeds in die eerste jaar van hierdie pryse het 'n jeugboek van Jaco Jacobs, Oor 'n motorfiets, 'n zombie-fliek en lang getalle wat deur elf gedeel kan word, homself aangemeld as 'n sterk aanspraakmaker op die filmprys.
In daardie jaar het die prys behoort aan 'n volwasse roman, maar in 2015 boor Jacobs 'n aar raak met sy boek 'n Lekker dag vir boomklim. Hy kry reg om selfs tantes en ooms soos ek weer te laat lees met die hart van 'n kind, oop en ontvanklik vir die groot waarhede en insigte daarin vervat.
Waarhede soos: "Partykeer het 'n mens nodig om raakgesien te word. Daar is te veel bome en diere en mense wat onsigbaar geword het of net verdwyn sonder dat iemand hulle onthou."
En veral: "… partykeer doen 'n mens in 'n oogwink, sonder om te dink, iets wat jou hele lewe verander."
Terwyl jy die boek lees, speel die film voor jou af:
Die held Marnus se oudste broer is 'n testosteroongedrewe sportman en hartebreker, sy jonger broer 'n snotkop-entrepreneur wat geld maak deur sy ouboet aan meisies uit te verhuur vir onder andere soenlesse. Briljante idee, behalwe dat die middelkind nog altyd voel asof hy onsigbaar is – en almal se slaaf.
Maar net tot die heldin haar eendag by die voordeur aanmeld, en nie vir soenlesse nie. Leila wil hê Marnus moet 'n petisie teken om die Boom in die middel van haar heelal te red.
Marnus swig voor die uitdaging en bevind homself in 'n avontuur waarin hy nie net 'n groen soldaat word nie, maar ook "raakgesien" word. Nie net deur sy ouers en broers nie, maar deur 'n ganse gemeenskap bevolk met interessante, kleurryke newekarakters.
Die film eindig waar hy deur Leila raakgesoen word sodat dit voel of sy lyf self boom word. "Asof daar enige oomblik blare en bloeisels uit my lyf te voorskyn kom."
Die beoogde kyker sal weer eerste liefde beleef, rebellie, konflik met ouers, tiener-angs en vervreemding. Ook ontwaking, dat mens moet en kan opstaan en baklei vir 'n boom, 'n saak waarin jy glo. Ook wanneer om op te hou baklei, "anders raak die baklei partykeer groter as die ding waarteen jy baklei".
Die dialoog is vars en eenvoudig maar evokatief, die humor net reg, die taal oorspronklik.
Met die filmbedryf in 'n digitale era waar spesiale effekte beskikbaar is, kan ek sien hoe 'n nuwe boom ten slotte uit die afgekapte stomp groei met voëls wat in die takke baljaar – 'n beeld wat 'n gehoor behoorlik duiselig sal laat.
'n Goeie dag vir boomklim verdien om die filmprys te wen. Dis boonop bekostigbaar om te vervaardig, en met dié dat die verhaal 'n paar dae voor Kersfees afspeel, is dit 'n gegewe dat dit ook by die loket sal presteer. Ek sien uit om dit op die silwerdoek te beleef!